گنجه ده دولوسچولوق صنعتی‌نین داها چوخ اینکیشاف ائتمه‌سینی یئرلی حاکیم‌لرین بو ساحه‌یه قایغی ایله یاناشمالاری ایله ایضاح ائتمک اولار. اونلارین صنعتین بو ساحه‌سی‌‌نین اینکیشافی اوچون یاراتدیقلاری شراییطین نه درجه ده ال‌وئریشلی اولدوغونو گنجه دولوسچولاری‌نین 1809-جو ایلده روس حاکیمیت اورقان‌لارینا یازدیقلاری شیکایتدن ده آیدین گؤرمک اولار:  " خانلیقلار دؤورونده بو محصولو باشقا یئرلرده ایستحصال ائدن ساخسی قاب اوستالاری اونو ساتماق اوچون شهره گتیریردیلر (و) خان اونلاردان چوخ جوزئی گلیر گؤتوروردو؛ ایندی اونلاری (ساخسی قابلاری – ج.م.) شهرده ده حاضیرلاییرلار و کئچمیش کومندانت کوچنئو شهرده حاضیرلانان ساخسی قابلار اوچون ایلتیزام تأسیس ائتمیشدیر و ایلتیزامچی هر بیر سهنگی 10 قپیکدن آلیب 25 قپییه ساتیر و یوخسول اوستالارا سربست ساتیشی قاداغان ائدیر ".